En dyrehandel i Nordjylland propfyldt med tropefugle og akvariefisk blev søndag eftermiddag skueplads for et voldeligt familieopgør. Det vides ikke, hvorfor gemytterne kogte over. Men sikkert er det, at en 39-årig mand blev så ophidset, at han slog sin søster og pressede hendes hoved ned i et fiskebassin. Det voldelige optrin fandt sted i dyrehandlen i byen Bedsted på Thy, hvor den 37-årige kvinde og hendes 45-årige mand - som begge kommer fra Thisted Kommune - befandt sig. Tumulten opstod, da kvindens bror ankom til butikken, som sælger farverige og eksotiske dyr. - Broderen går direkte hen til kvinden, slår hende og presser hendes hoved ned i et fiskebassin, skriver Midt- og Vestjyllands Politi i sin døgnrapport. Bagefter forsvandt voldsmanden fra dyrehandlen, men han blev senere anholdt af politiet på sin bopæl. /ritzau/

Referat:
En 39-årig mand slog sin søster i en nordjysk dyrehandel og pressede hendes hoved ned til fiskene i et bassin.